गुलाबसिंहै दा दा म्हैल इक सुन्दर चिट्टी अमारत ऐ। जेड़ी जम्मू दियें दूइयें अमारतें आंगर तवी दी सतह कोला कोई 150 फुट उंचाई उप्पर बनाई गेई ऐ। तवी, चमुक्खै झूलदियें जन प्हाड़ियें दे बश्कार, शीशे आंगूं निर्मल, तेज गति कन्ने बगदी, जन्नी-बट्टें दे सिरें उप्पर ताल ठुआलदी चलदी, इक डूंगी नदी ऐ। एदे उप्पर कोई पुल नेईं ऐ पर एदे आर-पार आया जाया जाई सकदा ऐ, भाएं इसी पार करने च काफी कठनाई पौंदी ऐ। बावे दे किले कोला लेइयै खल्ल नदी तोड़ी खुल्लियां चैड़ियां पौड़ियां बनी दियां न। इयै नेइयां पौड़ियां तवी दे पार, नदी कोला लेइयै जम्मू तोड़ी बी हैन। जम्मू च हर पास ढौंदे खंडहर ते भझदियां गलदियां मारतां गै मारतां लबदियां न, जिन्दे कोला अन्दाजा लाया जाई सकदा ऐ जे पहलें ए किन्ना रसदा-बसदा नग्गर हा ते अज्जकल ए किन्नी जोआड़ ते गरीबी दी हालती च ऐ। म्हैल ते गरसाल मारतें दे ढेरें दे बश्कार खाली थारै च इक बजार ऐ, जेड़ा नग्गरै दा इक जरूरी हिस्सा ऐ। जम्मू दी खुशहाली रञ्जीतदेव दे राजकाल च भर जोआनी उप्पर ही जिसदी ऐमनी-पसिन्द हकूमता च हिन्दू ते मुसलमान, दौनें धर्में दी रेआया गी इक्कै जनेह् हकूक हासल हे ते उन्दे मनैं च बसाह-भरोसा हा। उस बेल्लै पंजाब बे-ऐमनी ते जुद्धा दी ज्वाला च जलै करदा हा। पर 1781 ई. च रञ्जीतदेव दी मौती परैन्त, औदे कमजोर उत्तराधिकारी, ओदे पुत्तर ब्रजराजदेव दे लाके उप्पर (लाहोर दे) महासिंहै ने हमला कीता ते नग्गरै गी लुट्टेआ। सुलह होई पर ए लाके ब्रजराजदेव गी परतियै बापस नईं थोए।